E Cala na Gunu Alakaolo? Na Cava e Kaya na iVolatabu?
Kena isau vakaivolatabu
E sega ni cala ke da gunuva vakalailai na alakaolo. E kaya na iVolatabu ni waini e isolisoli ni Kalou me marautaki kina na bula. (Same 104:14, 15; Dauvunau 3:13; 9:7) E tukuni tale ga ena iVolatabu ni wainimate tale ga na waini.—1 Timoci 5:23.
A gunu waini o Jisu ni bula voli e vuravura. (Maciu 26:29; Luke 7:34) Ena dua na cakamana kilai levu i Jisu, a vukica na wai me waini me nona iloloma ena dua na kana magiti ni vakamau.—Joni 2:1-10.
Rerevaki ni Gunu Sivia
E tukuni ena iVolatabu ni yaga na waini, ia e vakacala na gunu sivia kei na mateni. Na lotu vaKarisito gona e vinakata me gunu alakaolo, e dodonu me gunuva ga vakalailai. (1 Timoci 3:8; Taito 2:2, 3) E vakamacalataki ena iVolatabu na vuna meda kua kina ni gunu sivia.
Na gunu sivia e vakaleqa na ivakarau ni vakasama kei na vakatulewa. (Vosa Vakaibalebale 23:29-35) Na daumateni ena sega ni vakayacora rawa na ivakaro vakaivolatabu qo: “Moni solia na yagomuni me isoro bula, e savasava e vakadonuya na Kalou, oya me vakayagataki ena veiqaravi tabu na nomuni vakasama kei na yalomatua.”—Roma 12:1.
Na gunu sivia e vakavuna na madua qai vakaleqa “na inaki ni kena vakayacori na ka vinaka.”—Osea 4:11; Efeso 5:18.
Ena vakavuna na bula dravudravua kei na tauvimate na gunu sivia.—Vosa Vakaibalebale 23:21, 31, 32.
E cata na Kalou na gunu sivia kei na mateni.—Vosa Vakaibalebale 23:20; Kalatia 5:19-21.
O na kila vakacava ni sa sivia na ka o gunuva?
O koya e sa sivia na alakaolo e gunuva, e rawa ni cakava na ka e leqataki kina nona bula kei na nodra bula eso tale. E sega ni qai mateni ga e dua ke sa sega sara ga ni vakilai koya. E kaya na iVolatabu ni rawa ni kilai tale ga ni sa mateni e dua ena nona itautaubale, ke sa veilecayaki nona vakasama, e taceba, vakavuveiba, se sa sega ni kilai na cava e kaya. (Jope 12:25; Same 107:27; Vosa Vakaibalebale 23:29, 30, 33) Ke sega mada ga ni lai tini sara ena mateni, e se rawa ga ni ‘gunu sivia’ e dua qai sotava kina e levu na leqa.—Luke 21:34, 35.
Kua ni gunu
E vakamacalataki tale ga ena iVolatabu na ituvaki me kua ni gunu alakaolo kina na lotu vaKarisito:
Ke veivakatarabetaki na alakaolo.—Roma 14:21.
Ke vakatabui na alakaolo ena dua na vanua.—Roma 13:1.
Ke dredre me lewa vinaka e dua na levu ni ka e gunuva. Ena vinakati mera cakava eso na veiveisau levu o ira era bobula ina alakaolo.—Maciu 5:29, 30.
fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn